Narodna skupština
20071116

Biće lakše svim budućim učesnicima u postupku pred Ustavnim sudom, a biće lakše, naravno, i sudijama Ustavnog suda. Ubeđena sam, ko god bude izabran za sudiju Ustavnog suda, da će biti srećan da dobije što više iz delokruga Suda, što više detalja propisanih zakonom, a da što manje bude onoga što mora da se propisuje poslovnikom. Mislim da nema razloga da ovaj amandman ne prihvatite, da ne bi bilo problema sutra. Zamislite sada, kada se uvodi ustavna žalba, ustavnu žalbu će podnositi ljudi koji nisu pravnici. Sami znate u kakvim sve situacijama može da se podnosi ustavna žalba, od ljudi koji ne mogu da dođu tek tako do Ustavnog suda, koji ne poznaju nekoga ko će da ih obavesti telefonom da je zakazana javna rasprava itd. Znači, mnogo će biti situacija kada ovako neprecizna pravna norma može da bude na štetu onoga zbog koga se ovaj zakon donosi, a valjda se donosi zbog građana Srbije i zbog pravne sigurnosti, pre svega. Ne znam da li ste razmišljali da prihvatite ovaj amandman.